A BIZOTTSÁG 2007/7/EK IRÁNYELVE
(2007. február 14.)
a 86/362/EGK és a 90/642/EGK tanácsi irányelv egyes mellékleteinek az atrazin, a lambda-cihalotrin, a fenmedifám, a metomil, a linuron, a penkonazol, a pimetrozin, a bifentrin és az abamektin legmagasabb megengedett szermaradványszintjei tekintetében történő módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gabonafélékben, illetve azok felületén található peszticid-szermaradványok megengedett legmagasabb mértékének meghatározásáról szóló, 1986. július 24-i 86/362/EGK tanácsi irányelvre (1) és különösen annak 10. cikkére,
tekintettel az egyes növényi eredetű termékekben - többek között a gyümölcsökben és zöldségekben -, illetve azok felületén található peszticid-szermaradványok megengedett legmagasabb mértékének meghatározásáról szóló, 1990. november 27-i 90/642/EGK tanácsi irányelvre (2) és különösen annak 7. cikkére,
tekintettel a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre (3) és különösen annak 4. cikke (1) bekezdésének f) pontjára,
mivel:
(1)
A 91/414/EGK irányelvvel összhangban az egyes növényi kultúrák esetében használandó növényvédő szerek engedélyezése a tagállamok felelőssége. Az engedélyezéseknek az emberi és állati egészségre és a környezetre gyakorolt hatások értékelésén kell alapulnia. Az ilyen értékelések során figyelembe veendő elemek között szerepel a szerrel foglalkozók és a vele érintkezők expozíciója, a talajra, a vízi és légi környezetre gyakorolt hatás, valamint a kezelt növényi kultúrákon lévő szermaradványok elfogyasztása révén az emberekre és az állatokra gyakorolt hatás.
(2)
A legmagasabb megengedett szermaradványszintek (MRL-ek) a növények hatékony védelméhez szükséges minimális peszticidmennyiségeket tükrözik, amelyeket olyan módon alkalmaznak, hogy a szermaradvány mennyisége a lehető legkisebb és toxikológiailag elfogadható legyen, különösen a becsült étrendi bevitel szempontjából.
(3)
A 86/363/EGK és a 90/642/EGK irányelv hatálya alá tartozó peszticidekre vonatkozó legmagasabb megengedett szermaradványszinteket folyamatosan felül kell vizsgálni, és azok módosíthatók az újabb vagy a megváltozott felhasználások figyelembevétele érdekében. A Bizottság új vagy megváltozott felhasználásokról kapott tájékoztatást, amelyek a lambda-cihalotrin, a fenmedifám, a metomil, a linuron, a penkonazol és a pimetrozin szermaradványszintjei változásához vezetnek majd.
(4)
Megtörtént a fogyasztók e peszticidek szermaradványainak élelmiszer-ipari termékekben való előfordulásából eredő, élethosszig tartó terhelésének felmérése és értékelése a közösségi eljárásokkal és gyakorlatokkal összhangban, figyelembe véve az Egészségügyi Világszervezet által közzétett iránymutatásokat (4). Az értékelés során figyelembe vették, hogy az abamektint az élelmiszer-termelő állatoknak szánt állatgyógyászati készítményként is használják, és hogy ezen anyag vonatkozásában a legmagasabb megengedett szermaradványszintet az állati eredetű élelmiszerekben található állatgyógyászati készítmények maximális maradékanyag-határértékeinek megállapítására szolgáló közösségi eljárás kialakításáról szóló, 1990. június 26-i 2377/90/EGK tanácsi rendelettel (5) összhangban állapították meg. A felmérés és értékelés alapján ezekre a peszticidekre a legmagasabb megengedett szermaradványszintet úgy kell megállapítani, hogy ne fordulhasson elő az elfogadható napi bevitel túllépése.
(5)
A lambda-cihalotrin, a metomil, a linuron és a pimetrozin esetében, amelyekre létezik akut referenciadózis (ARfD), megtörtént a fogyasztók e peszticidek szermaradványainak élelmiszer-ipari termékekben való előfordulásából eredő akut expozíciójának felmérése és értékelése a jelenleg használt közösségi eljárásokkal és gyakorlatokkal összhangban, figyelembe véve az Egészségügyi Világszervezet által közzétett iránymutatásokat. Figyelembe vették a Növényügyi Tudományos Bizottság szakvéleményeit (6), különösen a peszticidekkel kezelt növények fogyasztóinak védelmére vonatkozó tanácsokat és ajánlásokat. Az étrendibevitel-értékelés alapján az említett peszticidek legmagasabb megengedett szermaradványszintjeit úgy kell meghatározni, hogy az akut referenciadózist biztosan ne lépjék túl. A többi anyag esetében a rendelkezésre álló információk értékelése azt mutatta, hogy nincs szükség akut referenciadózis megállapítására, és ezért nem szükséges rövid távú értékelés.
(6)
A gabonafélék felületén található atrazin tekintetében a 86/362/EGK, a 86/363/EGK és a 90/642/EGK tanácsi irányelv mellékleteinek az atrazin, az azinfosz-etil, a ciflutrin, az etefon, a fention, a metamidofosz, a metomil, a parakvát és a triazofosz legmagasabb megengedett szermaradványszintjei tekintetében történő módosításáról szóló, 2006. július 7-i 2006/61/EK bizottsági irányelv (7) elfogadásával új információ vált ismertté, mivel az irányelv rámutat, hogy az említett irányelv által a 86/362/EGK irányelvbe illesztett legmagasabb megengedett szermaradványszintnél magasabb szint biztonságos a fogyasztók számára. Ezért a 2006/61/EK irányelv által beillesztett legmagasabb megengedett szermaradványszint helyébe egy magasabb szermaradványszint lép.
(7)
A legmagasabb megengedett szermaradványszintek az analitikailag kimutatható legkisebb értéken kerülnek rögzítésre abban az esetben, ha a növényvédő szerek engedélyezett felhasználása nem eredményezi a peszticid-szermaradvány kimutatható mértékét az élelmiszer-ipari termékben vagy annak felszínén, illetve ha azok használata nem engedélyezett, vagy ha a tagállamok által engedélyezett felhasználást nem támasztják alá a szükséges adatok, vagy ha a harmadik országokban történő használat a Közösség piacán forgalomba hozható élelmiszerekben vagy azok felületén szermaradványokat eredményez és ezt nem támasztják alá a szükséges adatok.
(8)
Indokolt ezért ezekre a peszticidekre új legmagasabb megengedett szermaradványszinteket megállapítani.
(9)
Az ideiglenes legmagasabb megengedett szermaradványszintek közösségi szintű megállapítása vagy módosítása nem akadályozza a tagállamokat abban, hogy a 91/414/EGK irányelv 4. cikke (1) bekezdésének f) pontjával és VI. mellékletével összhangban a fenmedifámra, a linuronra, a penkonazolra és a pimetrozinra vonatkozóan ideiglenesen legmagasabb megengedett szermaradványszintet határozzanak meg. Egy négyéves időszak elegendőnek tűnik ezen anyagok további felhasználásának engedélyezésére. Ezt követően az ideiglenes közösségi legmagasabb megengedett szermaradványszintek véglegessé válnak.
(10)
Ezért a 90/642/EGK irányelvet ennek megfelelően módosítani kell.
(11)
Az ebben az irányelvben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT AZ IRÁNYELVET:
1. cikk
A 86/362/EGK irányelv II. melléklete ezen irányelv I. mellékletének megfelelően módosul.
2. cikk
A 90/642/EGK irányelv II. melléklete ezen irányelv II. mellékletének megfelelően módosul.
3. cikk
(1) Az 1. cikk tekintetében a tagállamok legkésőbb 2007. január 20-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. Haladéktalanul kötelesek benyújtani a Bizottságnak a rendelkezések szövegét, valamint ezen irányelv és a rendelkezések közötti megfelelési táblázatot.
Ezeket a rendelkezéseket 2007. január 21-től kell alkalmazni.
(2) A 2. cikk tekintetében a tagállamok legkésőbb 2007. augusztus 15-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. Haladéktalanul kötelesek benyújtani a Bizottságnak a rendelkezések szövegét, valamint ezen irányelv és a rendelkezések közötti megfelelési táblázatot.
Ezeket a rendelkezéseket 2007. augusztus 16. elteltével kell alkalmazni.
(3) Amikor a tagállamok elfogadják az (1) és a (2) bekezdésben előírt rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(4) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.
4. cikk
Ez az irányelv az Európai Unió Hivatalos Lapjában való kihirdetését követő huszadik napon lép hatályba.
5. cikk
Ennek az irányelvnek a tagállamok a címzettjei.
Kelt Brüsszelben, 2007. február 14-én.